

**ฉบับที่ 29/2564 วันที่ 29 มิถุนายน 2564**

**รายงานความคืบหน้าการแก้ไขปัญหาหนี้นอกระบบประจำเดือนพฤษภาคม 2564**

**นางสาวสภัทร์พร ธรรมาภรณ์พิลาศ รองผู้อำนวยการสำนักงานเศรษฐกิจการคลัง ในฐานะรองโฆษกสำนักงานเศรษฐกิจการคลัง เปิดเผยว่า ณ สิ้นเดือนพฤษภาคม 2564 ภาพรวมการประกอบธุรกิจสินเชื่อรายย่อยระดับจังหวัดภายใต้การกำกับ (สินเชื่อพิโกไฟแนนซ์) มีจำนวนผู้ที่ได้รับอนุญาตจากรัฐมนตรีว่าการกระทรวงการคลังให้ประกอบธุรกิจสินเชื่อพิโกไฟแนนซ์และเปิดดำเนินการแล้วสะสมสุทธิ 979 ราย
ใน 75 จังหวัด ซึ่งส่วนใหญ่เป็นผู้ประกอบธุรกิจในภาคตะวันออกเฉียงเหนือ (575 ราย) รองลงมา ได้แก่ ภาคกลาง (159 ราย) ภาคเหนือ (126 ราย) ภาคตะวันออก (67 ราย) และภาคใต้ (52 ราย) ตามลำดับ ทั้งนี้ นับตั้งแต่เดือนธันวาคม 2559 ที่กระทรวงการคลังได้เปิดให้มีการประกอบธุรกิจสินเชื่อพิโกไฟแนนซ์จนถึงสิ้นเดือนเมษายน 2564 ได้มีการอนุมัติสินเชื่อพิโกไฟแนนซ์ให้กับประชาชนรายย่อยไปแล้วจำนวนทั้งสิ้น 529,909 บัญชี รวมเป็นวงเงิน 12,216.13 ล้านบาท หรือเฉลี่ย 23,053.26 บาทต่อบัญชี**ซึ่งมีรายละเอียดสรุปได้ ดังนี้

(1) สินเชื่อประเภทพิโกไฟแนนซ์[[1]](#footnote-1) ณ สิ้นเดือนพฤษภาคม 2564 มีจำนวนผู้ได้รับใบอนุญาตให้ประกอบธุรกิจสินเชื่อประเภทพิโกไฟแนนซ์สะสมสุทธิทั้งสิ้น 880 ราย ใน 74 จังหวัด และมีจำนวนผู้เปิดดำเนินการแล้ว 841 ราย ใน 74 จังหวัด โดยจังหวัดที่มีผู้เปิดดำเนินการมากที่สุด 3 อันดับแรก ได้แก่ นครราชสีมา (77 ราย) กรุงเทพมหานคร (66 ราย) และขอนแก่น (51 ราย)

(2) สินเชื่อประเภทพิโกพลัส[[2]](#footnote-2) ณ สิ้นเดือนพฤษภาคม 2564 มีจำนวนผู้ได้รับใบอนุญาตให้ประกอบธุรกิจสินเชื่อประเภทพิโกพลัสสะสมสุทธิทั้งสิ้น 153 ราย ใน 49 จังหวัด (เพิ่มขึ้น 3 จังหวัด ได้แก่ ปัตตานี ยะลา
และนราธิวาส) และมีจำนวนผู้เปิดดำเนินการแล้ว 138 ราย ใน 45 จังหวัด โดยจังหวัดที่มีผู้เปิดดำเนินการมากที่สุด 3 อันดับแรก ได้แก่ นครราชสีมา (20 ราย) อุดรธานี (9 ราย) อุบลราชธานีและกรุงเทพมหานคร (จังหวัดละ 8 ราย)

(3) ภาพรวมสถานะสินเชื่อคงค้าง ณ สิ้นเดือนเมษายน 2564 มียอดสินเชื่อคงค้างจำนวนทั้งสิ้น 191,469 บัญชี คิดเป็นจำนวนเงิน 4,131.24 ล้านบาท โดยมีสินเชื่อค้างชำระ 1 - 3 เดือน สะสมรวมทั้งสิ้น 26,404 บัญชี หรือคิดเป็นจำนวนเงินสะสมรวม 602.70 ล้านบาท หรือคิดเป็นสัดส่วนร้อยละ 14.59 ของยอดสินเชื่อคงค้างสะสม และมีสินเชื่อค้างชำระที่เกินกว่า 3 เดือน (NPL) สะสมรวมจำนวน 31,210 บัญชี หรือคิดเป็นจำนวนเงินสะสมรวม 738.43 ล้านบาท หรือคิดเป็นสัดส่วนร้อยละ 17.87 ของยอดสินเชื่อคงค้างสะสม

นอกจากนี้ กระทรวงการคลังยังคงดำเนินการร่วมกับหน่วยงานภาคีแก้ไขปัญหาหนี้นอกระบบให้กับประชาชนอย่างต่อเนื่อง ได้แก่ การดำเนินการอย่างจริงจังกับเจ้าหนี้นอกระบบที่ผิดกฎหมาย ซึ่งนับตั้งแต่
เดือนตุลาคม 2559 จนถึงสิ้นเดือนพฤษภาคม 2564 สำนักงานตำรวจแห่งชาติได้ดำเนินการจับกุมผู้ปล่อยเงินกู้นอกระบบที่กระทำผิดกฎหมายจำนวนสะสม 9,352 ราย เพิ่มขึ้นจากเดือนเมษายน 2564 จำนวน 146 ราย ทั้งนี้ ประชาชนสามารถติดตามข้อมูลข่าวสารและรายชื่อผู้ประกอบธุรกิจสินเชื่อพิโกไฟแนนซ์ที่เปิดดำเนินการได้ทางเว็บไซต์ www.1359.go.th และสามารถร้องเรียนหรือแจ้งเบาะแสเกี่ยวกับเงินกู้นอกระบบที่ผิดกฎหมายได้โดยตรงที่

* สำนักงานตำรวจแห่งชาติ **สายด่วน 1599**
* ศูนย์ดำรงธรรม **สายด่วน 1567**
* ศูนย์รับแจ้งการเงินนอกระบบ สำนักงานเศรษฐกิจการคลัง **สายด่วน 1359**
* ศูนย์ช่วยเหลือลูกหนี้และประชาชนที่ไม่ได้รับความเป็นธรรม กระทรวงยุติธรรม (ศนธ.ยธ.)
**โทร.** **0 2575 3344**

โดยมีรายละเอียดปรากฏตามเอกสารแนบ

สำนักนโยบายพัฒนาระบบการเงินภาคประชาชน

โทร. สายด่วน 1359

**สถิติสินเชื่อรายย่อยระดับจังหวัดภายใต้การกำกับ (สินเชื่อพิโกไฟแนนซ์)**

|  |  |  |  |  |
| --- | --- | --- | --- | --- |
| **รายการ** |  **กุมภาพันธ์ 2564**  |  **มีนาคม 2564**  |  **เมษายน 2564**  | **พฤษภาคม 2564** |
| **1. การพิจารณาอนุญาต (ยอดสะสม)** |  |  |  |  |
|  **1.1 คำขออนุญาต (ราย)** | 1,424 | 1,431 | 1,445 | 1,452 |
|  **1.2 คืนคำขออนุญาต (ราย)** | 200 | 201 | 201 | 201 |
|  **1.3 คำขออนุญาตสุทธิ (ราย)** | 1,224 | 1,230 | 1,244 | 1,251 |
|  (1) พิโกไฟแนนซ์ | 1,049 | 1,052 | 1,062 | 1,066 |
|  (2) พิโกไฟแนนซ์ ประเภทพิโกพลัส | 175 | 178 | 182 | 185 |
|  **1.4 ผู้ได้รับอนุญาตประกอบธุรกิจ (ราย)** | 1,019 | 1,024 | 1,025 | 1,033 |
|  (1) พิโกไฟแนนซ์ |  |  |  |  |
|  (1.1) ผู้ได้รับอนุญาตทั้งหมด | 994 | 1,001 | 1,006 | 1,010 |
|  (1.2) ผู้ได้รับอนุญาตสุทธิ (หักจำนวน ผู้ที่ขอคืนใบอนุญาต และผู้ที่ขอ เปลี่ยนประเภทใบอนุญาต) | 873 | 877 | 877 | 880 |
|  (2) พิโกไฟแนนซ์ ประเภทพิโกพลัส |  |  |  |  |
|  (2.1) ผู้ได้รับอนุญาตทั้งหมด | 146 | 149 | 150 | 155 |
|  (2.2) ผู้ได้รับอนุญาตสุทธิ | 146 | 147 | 148 | 153 |
|  **1.5 ผู้เปิดดำเนินการ (ราย)** | 947 | 967 | 971 | 979 |
|  (1) พิโกไฟแนนซ์ | 822 | 839 | 833 | 841 |
|  (2) พิโกไฟแนนซ์ ประเภทพิโกพลัส | 125 | 128 | 138 | 138 |
| **2. การอนุมัติสินเชื่อ** |  |  |  |  |
|  **2.1 สินเชื่ออนุมัติสะสม** |  |  |  |  |
|  จำนวนบัญชีรวมทั้งสิ้น | 487,400 | 508,691 | 529,909 | N/A |
|  (% m-o-m) | 3.63 | 4.37 | 4.17 | N/A |
|  จำนวนเงินรวมทั้งสิ้น (ล้านบาท) | 11,410.35 | 11,843.06 | 12,216.13 | N/A |
|  (% m-o-m) | 3.31 | 3.79 | 3.15 | N/A |
|  (1) สินเชื่อแบบมีหลักประกัน |  |  |  |  |
|  จำนวนบัญชี | 201,869 | 209,703 | 216,185 | N/A |
|  จำนวนเงิน (ล้านบาท) | 5,602.00 | 5,813.14 | 5,981.21 | N/A |
|  (2) สินเชื่อแบบไม่มีหลักประกัน |  |  |  |  |
|  จำนวนบัญชี | 285,531 | 298,988 | 313,724 | N/A |
|  จำนวนเงิน (ล้านบาท) | 5,808.35 | 6,029.92 | 6,234.92 | N/A |
|  **2.2 ยอดคงค้างสินเชื่อ** |  |  |  |  |
|  จำนวนบัญชีรวมทั้งสิ้น | 187,649 | 190,553 | 191,469 | N/A |
|  (% m-o-m) | -14.58 | 1.55 | 0.48 | N/A |
|  จำนวนเงินรวมทั้งสิ้น (ล้านบาท) | 4,170.91 | 4,186.83 | 4,131.24 | N/A |
|  (% m-o-m) | -6.73 | 0.38 | -1.33 | N/A |
|  **(1) หนี้สถานะปกติ** |  |  |  |  |
|  จำนวนบัญชี | 127,326 | 132,609 | 133,855 | N/A |
|  จำนวนเงิน (ล้านบาท) | 2,762.74 | 2,837.83 | 2,790.11 | N/A |
|  **(2) หนี้ค้างชำระ 1-3 เดือน (SM)** |  |  |  |  |
|  จำนวนบัญชี | 27,972 | 26,612 | 26,404 | N/A |
|  จำนวนเงิน (ล้านบาท) | 649.51 | 614.54 | 602.70 | N/A |
|  หนี้ SM ต่อยอดคงค้างสินเชื่อ (SM Ratio - %) | 15.57 | 14.68 | 14.59 | N/A |
|  **(3) หนี้ค้างชำระเกินกว่า 3 เดือน (NPL)** |  |  |  |  |
|  จำนวนบัญชี | 32,351 | 31,332 | 31,210 | N/A |
|  จำนวนเงิน (ล้านบาท) | 758.66 | 734.46 | 738.43 | N/A |
|  หนี้ NPL ต่อยอดคงค้างสินเชื่อ (NPL Ratio - %) | 18.19 | 17.54 | 17.87 | N/A |

ที่มา : สำนักงานเศรษฐกิจการคลัง

หมายเหตุ : 1. มีการปรับปรุงข้อมูลเดือนกุมภาพันธ์ 2564 และเดือนมีนาคม 2564 ให้เป็นปัจจุบัน

 2. หนี้จัดชั้นกล่าวถึงเป็นพิเศษ (Special Mention Loan : SM) หมายถึง หนี้ซึ่งค้างชำระระหว่าง 1 - 3 เดือน
 และหนี้ที่ไม่ก่อให้เกิดรายได้ (Non-Performing Loan : NPL) หมายถึง หนี้ซึ่งค้างชำระเกินกว่า 3 เดือน

1. **สินเชื่อประเภทพิโกไฟแนนซ์** มีทุนจดทะเบียนชำระแล้วไม่ต่ำกว่า 5 ล้านบาท ให้สินเชื่อแก่ประชาชนได้ไม่เกิน 50,000 บาทต่อราย และเรียกเก็บ
ดอกเบี้ย/กำไรจากการให้สินเชื่อ ค่าปรับ ค่าบริการ และค่าธรรมเนียมอื่นใด รวมกันได้ไม่เกินร้อยละ 36 ต่อปี (Effective rate) [↑](#footnote-ref-1)
2. **สินเชื่อประเภทพิโกพลัส** มีทุนจดทะเบียนชำระแล้วไม่ต่ำกว่า 10 ล้านบาท ให้สินเชื่อแก่ประชาชนได้ไม่เกิน 100,000 บาทต่อราย และเรียกเก็บดอกเบี้ย/กำไรจากการให้สินเชื่อ ค่าปรับ ค่าบริการ และค่าธรรมเนียมอื่นใด รวมกันได้ไม่เกินร้อยละ 36 ปี (Effective rate) สำหรับวงเงินสินเชื่อ
ไม่เกิน 50,000 บาทแรก และสำหรับวงเงินสินเชื่อที่เกินกว่า 50,000 บาทเป็นต้นไป ให้เรียกเก็บได้ไม่เกินร้อยละ 28 ต่อปี (Effective rate) [↑](#footnote-ref-2)